ปปง.เรียก36สถาบันการเงินถกล้อมคอกแก๊งคอลเซ็นเตอร์เปิดบัญชี
ปปง.เรียกสถาบันการเงิน 36 แห่งหารือวันที่ 12 ม.ค. วางมาตรการล้อมคอกแก๊งคอลเซ็นเตอร์ใช้บัตรประชาชนคนอื่นเปิดบัญชี
11 ม.ค. 2561

ปปง.เรียกสถาบันการเงิน 36 แห่งหารือวันที่ 12 ม.ค. วางมาตรการล้อมคอกแก๊งคอลเซ็นเตอร์ใช้บัตรประชาชนคนอื่นเปิดบัญชี เมื่อวันที่ 11 ม.ค. พล.ต.ต.รมย์สิทธิ์ วีริยาสรร รองเลขาธิการ ป้องกันและปราบปรามการฟอกเงิน (ปปง.) รักษาราชการแทนเลขาธิการ ปปง. เปิดเผยว่า ในวันที่ 12 ม.ค.นี้ เวลา 14.30 น. ทางสำนักงาน ปปง.ได้เชิญตัวแทนสถาบันการเงินทั้ง 36 แห่งมาร่วมประชุม เพื่อหารือถึงมาตรการป้องกันต่างๆ ในการที่แก๊งคอลเซ็นเตอร์ นำบัตรประชาชนผู้อื่นไปเปิดบัญชี เพื่อใช้ในการโอนเงินเหยื่อ หลังเกิดเหตุกรณีน.ส.ณิชา เกียรติธนะไพบูลย์ พนักงานบริษัทเอกชนแห่งหนึ่ง ที่ถูกขโมยบัตรประจำตัวประชาชนไปใช้เปิดบัญชีกับสถาบันการเงินธนาคาร 7 แห่ง จนต้องตกเป็นผู้ต้องหาในคดีแก๊งคอลเซ็นเตอร์หลอกลวงเงินผู้เสียหายเบื้องต้นสำหรับมาตรการการตรวจสอบ และการแสดงตน ของผู้เปิดบัญชี กำหนดให้ทุกสถาบันการเงินต้องตรวจสอบรายละเอียดลูกค้าที่ต้องการเปิดบัญชีทั้ง ชื่อและนามสกุลจริง อาชีพ วันเดือนปีเกิด เลขประจำตัวบัตรประชาชน ที่อยู่ตามทะเบียนบ้าน สถานที่ทำงาน หมายเลขโทรศัพท์ที่สามารถติดต่อได้ และอีเมลล์ หากสถาบันการเงินละเลยไม่ตรวจสอบข้อเท็จจริงดังกล่าวให้รอบคอบ กฎหมายกำหนดให้มีโทษปรับบัญชีละ 1 ล้านบาท  และปรับอีกไม่เกินวันละ 10,000 บาท จนกว่าจะแก้ไขให้แล้วเสร็จ